《送祁通府入觐》
明代·孙承恩

旭日开新霁，长风吹旆旌。天空红叶落，江阔白云平。

玉帛君臣礼，扳留父老情。诗歌南浦绿，棹拂晚山青。

驿路分吴甸，河山接帝京。人瞻千里月，鹤共一天清。

勋业看前哲，才猷范后生。九重方侧席，好去立虞廷。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。